Festîvala 4ê Nîsane ya 13. ya ke di rojî verî Kampa Multecîyan a Şehîd Rûstem Cûdîyî ya Mexmûrî de dîyabî destpêkerdene ewro sey fînalî dewam kena. Festîvala ke rayberîya Komîteya Perwerdeyî ya Mexmûrî de yena serûberkerdene tede mamosta û wendekarê kampe ca gênê.
Wendekar, mamosta û roniştoxê kampe seba fîrazkerdişê 4ê Nîsane rojbîyayîşê Rayberê Şarê Kurdî Abdullah Ocalanî pê kincanê xo yê herêmîyan Merkezê Kultur û Hunerî yê Mexmûrî (NÇHM) de ameyî yewca. Deqayêkê rêzgirewtişî ra dima Festîvala 4ê Nîsane dest pêkerde. Meydanê şayîye pê fotografanê Rayberê Şarê Kurdî Abdullah Ocalanî û şehîdan xemilîya.
Festîvale de wendekaran hunerê xo serê sehne de mojnayî, şîîrî wendî. Endamanê NÇHMyî zî skeç û berhemê xo pêşkêş kerdî.
Nameyê mamostayan ser o Hemsereka Komîteya Perwerdeyî ya Mexmûrî Bêrîvane Kaya qisey kerd. Kayayî rojbîyayîşê Rayberê Şarê Kurdî fîraz kerd û venga pêro kurdan da ke wayîrê Abdullah Ocalanî vejîyê.
Pawîyeno ke Festîvale heta şewe dewam bikera.
